Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ.176/2000 του Συμβουλίου που τροποποιεί τον κανονισμό (ΕΚ) αριθ.1015/94 του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ο κανονισμός του Συμβουλίου (ΕΚ) αριθ. 176/2000 εξαιρεί ορισμένες επαγγελματικές συσκευές τηλεοπτικής λήψης από το πεδίο επιβολής του οριστικού δασμού αντιντάμπινγκ σύμφωνα με το άρθρο 1 παράγραφος 3 στοιχείο ε) του κανονισμού (ΕΚ) αριθ. 1015/94 και του κανονισμού (ΕΚ) αριθ. 2042/2000. Ο κανονισμός (ΕΚ) αριθ. 176/2000 τέθηκε σε ισχύ μια μέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

2. Στη συνέχεια η Επιτροπή πληροφορήθηκε ότι θα ήταν καλύτερα να εφαρμοστεί αναδρομικά ο κανονισμός (ΕΚ) αριθ. 176/2000 από την ημερομηνία παραλαβής εκ μέρους των υπηρεσιών της Επιτροπής της αίτησης για την εξαίρεση των εν λόγω μοντέλων.

3. Τα κοινοτικά όργανα δεν είχαν πρόθεση να επιβάλουν οριστικό δασμό στις επαγγελματικές συσκευές, οι οποίες εξαιρούνται καταρχήν. Έλαβε επίσης υπόψη της ότι είχε ήδη γίνει αναδρομική εξαίρεση σε παρόμοιες περιπτώσεις, δηλαδή σε περιπτώσεις που οι επαγγελματικές κάμερες είχαν εισαχθεί πριν τεθεί σε εφαρμογή η σχετική εξαίρεση αλλά μετά την υποβολή του αιτήματος.

4. Για το λόγο αυτό έκρινε ότι σύμφωνα με την ισχύουσα κοινοτική πρακτική το παράρτημα του κανονισμού (ΕΚ) αριθ. 176/2000, με το οποίο εξαιρούνται οι επαγγελματικές κάμερες που παράγονται και εξάγονται από την εταιρεία Ikegami ισχύει αναδρομικά από την ημερομηνία παραλαβής εκ μέρους των υπηρεσιών της Επιτροπής του σχετικού αιτήματος για απαλλαγή.

Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ.176/2000 του Συμβουλίου που τροποποιεί τον κανονισμό (ΕΚ) αριθ.1015/94 του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την προστασία από τις εισαγωγές που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (ο « βασικός κανονισμός »),

[1] ΕΕ L 56, 6.3.1996, σ. 1, όπως τροποποιήθηκε τελευταία από τον κανονισμό (ΕΚ) αριθ. 461/2004 (ΕΕ L 77, 13.3.2004, σ. 12).

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή [2],

[2] EE C [...], [...], σ. [...].

Εκτιμώντας τα εξής:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο με τον κανονισμό (ΕΚ) αριθ. 1015/94 (όπως τροποποιήθηκε αργότερα) [3], επέβαλε έναν οριστικό δασμό αντιντάμπινγκ στις εισαγωγές συστημάτων τηλεοπτικών καμερών (« TCS ») που κατάγονταν από την Ιαπωνία. Το Συμβούλιο επιβεβαίωσε στη συνέχεια τον οριστικό δασμό αντιντάμπινγκ με τον κανονισμό (ΕΚ) αριθ. 2042/2000 [4], σύμφωνα με το άρθρο 11παράγραφος (2) του βασικού κανονισμού.

[3] ΕΕ L 111, 30.4.1994, σ. 106, όπως τροποποιήθηκε τελευταία από τον κανονισμό (ΕΚ) αριθ.176/2000 (ΕΕ L 22, 27.1.2000, σ. 29).

[4] ΕΕ L 244, 29.9.2000, σ. 38, όπως τροποποιήθηκε τελευταία από τον κανονισμό (ΕΚ) αριθ. 825/2004 (ΕΕ L 127, 29.4.2004, σ. 12).

(2) Με το άρθρο 1παράγραφος (3) στοιχείο (ε) του κανονισμού (ΕΚ) αριθ. 1015/94 και του κανονισμού (ΕΚ) αριθ. 2042/2000 (« οι τελικοί κανονισμοί ») το Συμβούλιο απέκλεισε από το πεδίο επιβολής του δασμού αντιντάμπινγκ τα συστήματα καμερών που περιλαμβάνονται στο παράρτημα των οριστικών κανονισμών (στο εξής « το παράρτημα »). Πρόκειται για υψηλής στάθμης συστήματα επαγγελματικών καμερών που ανταποκρίνονται στις τεχνικές προδιαγραφές του προϊόντος που προβλέπεται από το άρθρο 1 παράγραφος 2 των τελικών κανονισμών αλλά δεν μπορούν να θεωρηθούν ως συστήματα τηλεοπτικών καμερών.

(3) Μια εταιρεία παραγωγής και εξαγωγής, η Ikegami Tsushinki Co. Ltd. (« Ikegami »), με επιστολή της προς την Επιτροπή στις 15 Απριλίου 1999, ζήτησε να προστεθούν στο παράρτημα ορισμένα νέα συστήματα επαγγελματικών καμερών μαζί με τα εξαρτήματά τους και έτσι να εξαιρεθούν από το πεδίο επιβολής των δασμών αντιντάμπινγκ. Τον Ιανουάριο 2000 το Συμβούλιο με τον κανονισμό του (ΕΚ) αριθ. 176/2000 [5] (ο « τροποποιητικός κανονισμός ») ικανοποίησε αυτό το αίτημα και τροποποίησε αναλόγως τον κανονισμό (ΕΚ) αριθ. 1015/94. Σύμφωνα με το άρθρο 2 του κανονισμού (ΕΚ) αριθ. 176/2000 η τροποποίηση αυτή τέθηκε σε ισχύ μια μέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων, δηλαδή στις 28 Ιανουαρίου του 2000.

[5] ΕΕ L 22, 27.1.2000, σ. 29.

B. Η ΠΑΡΟΥΣΑ ΕΞΕΤΑΣΗ

(4) Η Επιτροπή έκρινε ότι θα ήταν καλύτερα να εφαρμοστεί αναδρομικά ο τροποποιητικός κανονισμός υπό τον όρο ότι θα ετροποποιείτο και το παράρτημα του κανονισμού (ΕΚ) αριθ. 1015/94.

(5) Πράγματι, μια εταιρεία παραγωγής και εξαγωγής, δηλαδή η Ikegami, ήταν υποχρεωμένη να πληρώνει τον οριστικό δασμό αντιντάμπινγκ για όλες τις εξαγωγές που αφορούσαν συστήματα επαγγελματικών καμερών και ενέπιπταν στο πεδίο εφαρμογής του τροποποιητικού κανονισμού αλλά είχαν κατασκευαστεί πριν τεθεί σε εφαρμογή ο κανονισμός αυτός, δηλαδή πριν τις 28 Ιανουαρίου 2000, παρόλο ότι τα μοντέλα αυτά εξαιρέθηκαν αργότερα από το δασμό σύμφωνα με το άρθρο 1 παράγραφος 3 στοιχείο ε) των τελικών κανονισμών.

(6) Παράλληλα η εν λόγω εταιρεία παραγωγής και εξαγωγής αναφέρθηκε και στην προηγούμενη πρακτική των κοινοτικών οργάνων, σύμφωνα με την οποία μία τροποποίηση κάποιου παραρτήματος ισχύει εν ανάγκη αναδρομικά από την ημερομηνία υποβολής του αιτήματος. Για το λόγο αυτό η εταιρεία παραγωγής και εξαγωγής ισχυρίζεται ότι η τροποποίηση του παραρτήματος σύμφωνα με τον τροποποιητικό κανονισμό θα πρέπει να ισχύσει από την ημερομηνία που η Επιτροπή έλαβε το σχετικό αίτημα για την απαλλαγή από τον οριστικό δασμό, δηλαδή από τις 15 Απριλίου 1999 σύμφωνα με την πάγια πρακτική των Ευρωπαϊκών Οργάνων.

(7) Η Επιτροπή εξέτασε κατά πόσο θα ήταν σωστή η αναδρομική εφαρμογή του τροποποιητικού κανονισμού. Παρατήρησε καταρχάς ότι όλα τα μοντέλα των επαγγελματικών καμερών που προβλέπονταν στην αιτιολογική σκέψη (5) εθεωρούντο πράγματι ως συστήματα επαγγελματικών καμερών. Σύμφωνα με το άρθρο 1 παράγραφος 3 στοιχείο ε) των τελικών κανονισμών στις κάμερες αυτές δεν επιβάλλεται οριστικός δασμός αντιντάμπινγκ λόγω του γεγονότος ότι είναι εγγεγραμμένες στο παράρτημα.

(8) Επισημαίνεται ότι στα επαγγελματικά συστήματα καμερών που εμπίπτουν στο πεδίο εφαρμογής του άρθρου 1 παράγραφος 3 στοιχείο ε) των τελικών κανονισμών παύει να επιβάλλεται οριστικός δασμός από την ημερομηνία της εγγραφής τους στο παράρτημα μέσω της τροποποίησης των τελικών κανονισμών. Θεωρείται συνεπώς ότι οι εταιρείες παραγωγής και εξαγωγής γνωρίζουν εκ των προτέρων, δηλαδή πριν κάνουν την πρώτη εξαγωγή τους προς την Κοινότητα, τους παραγωγικούς τους κύκλους και κατά πόσο τα νέα τους μοντέλα μπορούν να θεωρηθούν ως επαγγελματικές κάμερες κατά την έννοια άρθρου 1 παράγραφος 3 στοιχείο ε) και κατά συνέπεια κατά πόσον θα πρέπει να εγγραφούν στο παράρτημα και αν πρέπει να υποβάλουν σχετικό αίτημα.

(9) Με την επιφύλαξη των προαναφερομένων η Επιτροπή δεν ήθελε να επιβάλλεται οριστικός δασμός αντιντάμπινγκ στις εισαγωγές συστημάτων επαγγελματικών καμερών οι οποίες απαλλάχθηκαν τελικά από το δασμό κατ´εφαρμογή του άρθρου 1 παράγραφος 3 στοιχείο ε). Για το λόγο αυτό κρίθηκε σωστή η αναδρομική εφαρμογή του κανονισμού που απαλλάσσει ορισμένα μοντέλα επαγγελματικών καμερών από την ημερομηνία της παραλαβής του σχετικού αιτήματος, το οποίο επιτρέπει στα κοινοτικά όργανα να παρακολουθούν κατά τον δέοντα τρόπο την ακρίβεια των ταξινομήσεων. Αυτό ισχύει ειδικά για τα μοντέλα επαγγελματικών καμερών τα οποία εισήχθησαν στην Κοινότητα πριν την έναρξη της ισχύος του κανονισμού, ο οποίος τροποποίησε το παράρτημα αλλά μετά την ημερομηνία υποβολής του αιτήματος απαλλαγής.

(10) Στη συγκεκριμένη περίπτωση φάνηκε ότι η Ikegami εισήγαγε ορισμένα συστήματα επαγγελματικών καμερών πριν τη δημοσίευση του τροποποιητικού κανονισμού αλλά μετά την υποβολή του αιτήματός της για απαλλαγή, τα οποία απαλλάχθηκαν στη συνέχεια κατ´εφαρμογή του άρθρου 1 παράγραφος 3 στοιχείο ε) των τελικών κανονισμών. Ο τροποποιητικός κανονισμός τέθηκε σε ισχύ την ημέρα της δημοσίευσής του, δηλαδή στις 28 Ιανουαρίου 2000. Εντούτοις, όπως προαναφέρθηκε, τα κοινοτικά όργανα δεν είχαν πρόθεση να επιβάλλουν οριστικούς δασμούς αντιντάμπινγκ στα συστήματα καμερών τα οποία απαλλάχθηκαν τελικά μετά την υποβολή σχετικού αιτήματος προς την Επιτροπή. Η Επιτροπή αμέσως μετά την επιβολή των οριστικών μέτρων και τη δημιουργία του πρώτου παραρτήματος, το 1994, ενημέρωσε πράγματι τις σχετικές εταιρείες παραγωγής και εξαγωγής ότι είχε την πρόθεση να επιστρέψει τους οριστικούς δασμούς αντιντάμπινγκ που κατεβλήθησαν για τις εισαγωγές συστημάτων επαγγελματικών καμερών οι οποίες όπως απεδείχθη αργότερα, κατά το διάστημα που διέρρευσε από την υποβολή του λεπτομερούς αιτήματος απαλλαγής μέχρι τη δημοσίευση του τροποποιημένου παραρτήματος, ότι ενέπιπταν στο πεδίο εφαρμογής του άρθρου 1 παράγραφος 3 στοιχείο ε). Για το λόγο αυτό κρίθηκε ότι η αναδρομική εφαρμογή του τροποποιημένου κανονισμού, υπό τον όρο ότι θα τροποποιηθεί και το παράρτημα του κανονισμού (ΕΚ) αριθ. 1015/94, θα αποτελούσε συμμόρφωση προς την πάγια πρακτική των κοινοτικών οργάνων.

(11) Η κοινοτική βιομηχανία και η εταιρεία Ikegami ενημερώθηκαν σχετικά και έλαβαν προθεσμία προκειμένου να υποβάλουν τις παρατηρήσεις τους σχετικά με την απόφαση των υπηρεσιών της Επιτροπής. Κανένα από τα ενδιαφερόμενα μέρη δεν προέβαλε αντιρρήσεις.

Γ. ΣΥΜΠΕΡΑΣΜΑ

(12) Με βάση τα προαναφερόμενα τα κοινοτικά όργανα έκριναν ότι είναι σωστή η αναδρομική εφαρμογή του παραρτήματος όπως τροποποιήθηκε με τον τροποποιητικό κανονισμό.

(13) Κατά συνέπεια το τροποποιημένο παράρτημα του κανονισμού (ΕΚ) αριθ. 176/2000 ισχύει για τις εισαγωγές των ακόλουθων μοντέλων επαγγελματικών καμερών που παράγονται και εξάγονται στην Ευρωπαϊκή Κοινότητα από την εταιρεία Ikegami από την ημερομηνία παραλαβής εκ μέρους της Επιτροπής του σχετικού αιτήματος απαλλαγής από τον οριστικό δασμό αντιντάμπινγκ για τα ακόλουθα μοντέλα, δηλαδή από τις 15 Απριλίου 1999:

- Κεφαλή κάμερας HC-400

- Κεφαλή κάμερας HC-400W

- Σκόπευτρο VF15-46

- Πίνακας ελέγχου λειτουργίας RCU-390

- Προσαρμογέας κάμερας CA-400

- Πίνακας ελέγχου λειτουργίας MA-200A

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΚ) αριθ. 176/2000 αντικαθίσταται ως εξής:

« (1) Ο παρών κανονισμός τίθεται σε ισχύ μία ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

(2) Για τα παρακάτω προϊόντα της Ikegami Tsushinki Co. Ltd. ο παρών κανονισμός ισχύει από τις 15 Απριλίου 1999:

- Κεφαλή κάμερας HC-400

- Κεφαλή κάμερας HC-400W

- Σκόπευτρο VF15-46

- Πίνακας ελέγχου λειτουργίας RCU-390

- Προσαρμογέας κάμερας CA-400

- Πίνακας ελέγχου λειτουργίας MA-200A »

Άρθρο 2

Ο παρών κανονισμός τίθεται σε ισχύ μία ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος